朱由桂 (趙王)

趙順王朱由桂，明朝第七代趙王趙穆王朱常清的庶七子，生母王氏。生於萬曆十八年七月十六日，於萬曆二十七年（1599年）受封壽光王，萬曆三十六年（1608年）十一月二十六日去世，諡號“昭敬”。享年十九歲。王妃陳氏生嫡一子朱慈𢣴。隨後，由桂長兄趙世子朱由松在萬曆四十二年（1614年）薨逝并且無子，因此朱慈𢣴於萬曆四十八年進襲趙王。慈𢣴上書朝廷要求追封生父母，於天啓五年獲准追封由桂為趙王並賜諡曰“順”，陳氏爲趙順王妃。

壙誌 
王諱由桂，趙穆王第柒子也。妃母鄭氏，生母王氏。初封壽光王，謚昭敬。妃陳氏，兵馬指揮陳遂之女，初封壽光王妃。子壹人，慈𢣴，萬曆肆拾伍年冊封爲趙王。沖齡，性至孝。思子陟親藩，父母猶仍郡制，旦莫靡寧也。甫專決國政，即以推恩特請於朝。天啓五年奉敕追封王爲趙王，謚曰順，妃爲王妃。親以子貴，而孝思慰矣。王生於萬曆拾捌年柒月拾陸日，薨於萬曆叁拾陸年拾壹月貳拾陸日，享年拾玖歲。妃生於萬曆貳拾年柒月拾捌日，薨於天啓元年捌月初捌日，享年叁拾歲。令甲藩王造墳開壙給賜有額。是時以軍興議節省，他藩減額之半。上眷注首藩，特命有司全給焉。又遣官諭祭，又命在京文武衙門致祭。特恩殊禮，焜耀泉壤。卜天啓伍年叁月初壹日合葬於壽安山之原。嗚呼王妃!芳華早謝，壽考雖遜,耆耇錫命，殷蕃追崇，已極尊榮，𡠾彰盛傳，彭殤何論！況睿嗣宜王，淑妃宜男，元胤誕彌，則百伊始，益隆昌熾之運，永妥於昭之靈。猗歟休哉！誌諸貞珉，託以不朽！

天啓伍年叁月初壹日

參考資料
《明史》
《明實錄》
《南明史》
《安陽墓誌選編》第256頁

明朝趙藩國王
明朝壽光藩國王
谥昭敬